Diari Oficial de la Generalitat Valenciana


Sumari del DOGV 6869, del 25-09-2012 (2012/8761)

RESOLUCIÓ de 17 de juliol de 2012, de la consellera d'Infraestructures, Territori i Medi Ambient, d'excepcionalitat de l'adjudicació de la quota d'habitatges de promoció pública reservats per a famílies que hagen perdut l'habitatge per execució hipotecària.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6869

Data del DOGV
:   25-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8761


Data del document
:   17-07-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * ajuda pública

RESOLUCIÓ de 17 de juliol de 2012, de la consellera d'Infraestructures, Territori i Medi Ambient, d'excepcionalitat de l'adjudicació de la quota d'habitatges de promoció pública reservats per a famílies que hagen perdut l'habitatge per execució hipotecària. [2012/8761]  
Antecedents  
1. Que la Generalitat Valenciana és titular del Patrimoni de Promoció Pública de l'Habitatge de la Comunitat Valenciana.  
2. Que correspon a l'Institut Valencià d'Habitatge la gestió i administració del patrimoni de promoció pública de la Generalitat Valenciana, en virtut del que disposa el Decret 118/1988, de 29 de juliol, del Consell de la Generalitat Valenciana, pel qual es determina l'abast concret de la transmissió del referit patrimoni i l'Orde de 2 de novembre de 1988, conjunta de les conselleries d'Economia i Hisenda i Obres Públiques, Urbanisme i Transports modificada per l'Orde de 8/2011, de 22 de novembre, de la Conselleria d'Infraestructures, Territori i Medi Ambient.  
3. Que l'article 152.2 del Decret 75/2007, de 18 de maig, del Consell, pel qual s'aprova el Reglament de Protecció Pública a l'Habitatge establix una modalitat excepcional d'adjudicació d'habitatges de promoció pública en atenció a circumstàncies extraordinàries o a especials necessitats de col·lectius determinats.  
4. D'altra banda l'article 158.3 paràgraf quart del Decret 75/2007, de 18 de maig, pel qual s'aprova el Reglament de Protecció Pública a l'Habitatge establix la possibilitat que «la direcció general competent en matèria d'habitatge directament o a través de l'Institut Valencià d'Habitatge SA, quan la referida direcció general així ho acorde podrà reservar una quota d'habitatge per a l'adjudicació a col·lectius especialment desfavorits, bé directament o per mitjà de convenis subscrits amb altres organismes, institucions o associacions».  
  
5. Que la situació actual de crisi econòmica ha provocat que moltes famílies hagen perdut el seu habitatge habitual com a conseqüència de procediments d'execució hipotecària o d'altres circumstàncies excepcionals.   
6. Que per a pal·liar el drama social que comporta la pèrdua de l'habitatge habitual per execució hipotecària o per altres circumstàncies excepcionals i a fi de facilitar l'accés en règim de lloguer a estos col·lectius, es realitzaran convenis amb els ajuntaments on hi haja disponibilitats d'habitatge, on se'n reservarà una quota per als col·lectius indicats.   
7. Tot això fa necessari adoptar mesures com la d'efectuar la declaració d'excepcionalitat en l'adjudicació de la quota d'habitatges que es reservarà en cada municipi, segons les disponibilitats, per a les famílies que hagen perdut l'habitatge com a conseqüència d'un procediment d'execució hipotecària.   
  
Fonaments de dret  
L'article152 del Decret 75/2007, de 18 de maig, pel qual s'aprova el Reglament de Protecció Pública a l'Habitatge establix en relació amb les modalitats d'adjudicació dels habitatges de promoció pública que:  
  
L'adjudicació d'habitatges de promoció pública podrà realitzar-se per mitjà de les modalitats següents :   
a. Normal   
Que atén necessitats generals d'habitatge i la seua adjudicació es regula per les normes del present reglament. S'aplicarà esta modalitat d'adjudicació normal quan es tracte de promocions d'habitatges de nova construcció, adquirits o producte d'una rehabilitació d'edificis, així com quan es dega a segones o successives adjudicacions per rehabilitació o recuperació d'habitatges de promoció pública, de forma concreta i individualitzada tenint en compte els programes ordinaris.  
  
b. Excepcional  
El conseller competent en matèria d'habitatge, ponderant les circumstàncies especials concurrents, podrà determinar, mitjançant una resolució motivada, l'aplicació d'un règim excepcional d'adjudicació atenent circumstàncies extraordinàries o especials necessitats de col·lectius determinats. El procediment d'adjudicació seguirà els criteris establits expressament per a cada promoció, i serà determinat mitjançant una resolució del director competent en matèria d'habitatge.  
  
Els promotors públics quan concórreguen estes circumstàncies, extraordinàries, podran sol·licitar al conseller referit l'aplicació d'esta modalitat excepcional, i proposar els criteris d'adjudicació que consideren adequats.  
L'article 158.3 paràgraf quart del Decret 75/2007, de 18 de maig. pel qual s'aprova el Reglament de Protecció Pública a l'Habitatge establix la possibilitat que «la direcció general competent en matèria d'habitatge directament o a través de l'Institut Valencià d'Habitatge SA, quan la referida direcció general així ho acorde podrà reservar una quota d'habitatges per a l'adjudicació a col·lectius especialment desfavorits, bé directament o per mitjà de convenis subscrits amb altres organismes, institucions o associacions».  
Vistos els fets, les disposicions legals citades i les d'aplicació general, així com la proposta del director d'Obres Públiques, Projectes Urbans i Habitatge, la consellera d'Infraestructures, Territori i Medi Ambient resol:  
  
Primer  
Qualificar de caràcter excepcional l'adjudicació de la quota d'habitatges de protecció oficial de promoció pública que es reservarà, en els municipis on n'hi haja disponibilitat, per a col·lectius especialment desfavorits per haver perdut el seu habitatge habitual per execució hipotecària o per altres raons excepcionals. Els dits habitatges seran adjudicats a proposta de la Comissió Mixta creada a este efecte i que en tot cas seguirà els criteris de baremació establits en el Decret 75/2007, de 18 de maig, del Consell, pel qual s'aprova el Reglament de Protecció Pública a l'Habitatge.   
  
Segon  
Que es regule l'adjudicació dels habitatges pels criteris següents:  
  
A) Podran ser adjudicataris d'estos habitatges aquells que tinguen els requisits per a ser adjudicataris d'habitatges de protecció oficial de promoció pública establits en el Decret 75/2007, de 18 de maig, del Consell, pel qual s'aprova el Reglament de Protecció Pública a l'Habitatge modificat pel Decret 90/2009, amb les excepcions següents:  
  
1. Residència  
Els sol·licitants hauran de residir o estar empadronats un mínim de sis mesos en el municipi on estiga l'habitatge. Este requisit podrà modificar-se mitjançant una resolució i per a un àmbit en concret.  
2. Sol·licitants   
Podran acollir-se al programa les famílies que hagen perdut la seua residència habitual com a conseqüència de llançament fruit de l'execució de crèdit hipotecari i excepcionalment altres situacions extraordinàries de pèrdua de domicili habitual com a conseqüència que els seus membres hagen passat a la situació de desocupats com a fruit de la crisi econòmica, en els tres anys anteriors a la data de presentació de la sol·licitud.  
Per a poder justificar esta situació, els sol·licitants hauran d'aportar la documentació que a criteri de l'IVVSA acredite la pèrdua de l'habitatge habitual.  
Queden exclosos els que hagueren sigut desnonats per causa legal o resolt el seu contracte per qualsevol procediment legal establit a l'efecte d'un habitatge de promoció pública.  
Cap dels membres de la unitat familiar que haja de conviure amb el sol·licitant podrà disposar d'habitatge, per qualsevol títol legal, en el moment de presentar la sol·licitud.  
3. Presentació de sol·licituds  
Els sol·licitants podran presentar la sol·licitud a partir de l'endemà de la data de la resolució.  
Aquells sol·licitants que hagueren presentat la sol·licitud o estigueren inscrits en el Registre de demandants d'habitatge de promoció pública de la Generalitat, en règim d'arrendament, serà suficient que aporte la documentació que acredite la pèrdua de l'habitatge habitual.  
  
B) El règim de cessió serà en arrendament  
C) Comissió Mixta   
Es crearà una Comissió Mixta composta per dos membres de l'Institut Valencià d'Habitatge i dos representants dels ajuntaments on hi haja disponibilitat d'habitatges, que entre les seues funcions estarà la de proposar al director general d'Obres Públiques, Projectes Urbans i Habitatge, l'adjudicació de la quota d'habitatges reservat per a les famílies que hagen perdut el seu habitatge per execució hipotecària o per altres raons excepcionals, tot això segons els criteris de baremació establits en el Decret 75/2007, de 18 de maig, del Consell, pel qual s'aprova el Reglament de Protecció Pública a l'Habitatge.   
En tot cas les famílies proposades hauran d'estar inscrites en el Registre de demandants d'habitatge de promoció pública de la Generalitat en règim d'arrendament.  
  
València, 17 de juliol de 2012.- La consellera: Isabel Bonig Trigueros.